b'\n_START_ARTICLE_\nMikael Rohkean sotilasritarikunta\n_START_PARAGRAPH_\nMikael Rohkean sotilasritarikunta (romaniaksi Ordinul "Mihai Viteazul") on Romanian ylin sotilaille tarkoitettu kunniamerkki, jonka perusti Romanian kuningas Ferdinand I ensimm\xc3\xa4isen maailmansodan aikana 26. syyskuuta 1916. Se on nimetty 1500-luvulla el\xc3\xa4neen Valakian, Transylvanian ja Moldavian prinssin Mikael Rohkean (Mihai Viteazul, my\xc3\xb6s Mihai Bravu) mukaan. Ritarikunnan kunniamerkki voidaan my\xc3\xb6nt\xc3\xa4\xc3\xa4 taistelussa kunnostautuneelle yksil\xc3\xb6lle tai yhteisesti koko yksik\xc3\xb6lle. Kunniamerkill\xc3\xa4 on kolme luokkaa.\n_START_SECTION_\nEnsimm\xc3\xa4inen maailmansota\n_START_PARAGRAPH_\n1. luokka: 16_NEWLINE__NEWLINE_2. luokka: 12_NEWLINE__NEWLINE_3. luokka: 336 (joista 43 sotilasyksik\xc3\xb6ille)_NEWLINE_Romania osallistui ensimm\xc3\xa4iseen maailmansotaan elokuusta 1916 alkaen. Sodan aikana palkittuihin kuuluivat mm. sotamarsalkka Alexandru Averescu ja tuleva poliitikko sek\xc3\xa4 diplomaatti Grigore Gafencu.\n_START_SECTION_\nMaailmansotien v\xc3\xa4linen aika\n_START_PARAGRAPH_\nMitalilla palkittiin my\xc3\xb6s Unkarin-Romanian sodassa 1918-1920 palvelleita. My\xc3\xb6hemmin Romanian diktaattoriksi noussut Ion Antonescu sai omansa Romanian kuninkaalta Tisza-joella 1919.\n_START_SECTION_\nToinen maailmansota\n_START_PARAGRAPH_\n1. luokka: 15_NEWLINE__NEWLINE_2. luokka: 76 (joista 13 sotilasyksik\xc3\xb6ille)_NEWLINE__NEWLINE_3. luokka: 1628 (joista 118 sotilasyksik\xc3\xb6ille)_NEWLINE_Toisen maailmansodan aikana kunniamerkin saivat mm. kenraali Vasile Atanasiu, kenraaliluutnantti Radu B\xc4\x83ldescu sek\xc3\xa4 Nicolae Dabija, josta tuli kommunisminvastainen vastarintajohtaja toisen maailmansodan j\xc3\xa4lkeen ja joka sai omansa Kaukasuksen taistelujen aikana Tamanin sillanp\xc3\xa4\xc3\xa4ss\xc3\xa4 1943. My\xc3\xb6s tuleva kuningas Mikael I sai kunniamerkin armeijan komentajana it\xc3\xa4rintamalla 1941._NEWLINE_Romania osallistui toiseen maailmansotaan aluksi akselivaltojen liittolaisena. Kunniamerkki\xc3\xa4 jaettiin t\xc3\xa4ll\xc3\xb6in my\xc3\xb6s useille natsi-Saksan komentajille kuten Hermann G\xc3\xb6ringille ja Erwin Rommelille, mutta my\xc3\xb6s muille Saksan liittolaisille. Esimerkiksi Carl Gustaf Emil Mannerheim palkittiin kunniamerkin kaikilla kolmella luokalla 1. marraskuuta 1941._NEWLINE_Elokuussa 1944 Romania julisti sodan Saksalle ja liittyi liittoutuneiden puolelle. T\xc3\xa4m\xc3\xa4n j\xc3\xa4lkeen kunniamerkkej\xc3\xa4 my\xc3\xb6nnettiin my\xc3\xb6s liittoutuneiden upseereille. Sodan j\xc3\xa4lkeen palkittuihin kuuluu mm. Jugoslavian johtaja Josip Broz Tito, jolle my\xc3\xb6nnettiin kaikki kolme luokkaa 1947.\n_START_SECTION_\nNykyaika\n_START_PARAGRAPH_\nRitarikunta lakkautettiin 1947, mutta otettiin uudelleen k\xc3\xa4ytt\xc3\xb6\xc3\xb6n vuonna 2000.'